অডেন ছিলেন টি এস এলিয়টেরা ইংরেজি কবিতার যে আধুনিক ঘরানা তৈরি করেছিলেন সে ঘরানার শেষ পর্যায়ের কবি। এর পর উত্তরাধুনিক যুগের শুরু হয়, এবং সাহিত্যালোচনা কবিতার কেন্দ্রগুলোকে ছেড়ে প্রান্তবর্তী প্রদেশসমূহে মনোনিবেশ করে, যার প্রধানতম আলো পড়ে কবি বা লেখকের জীবনের ওপর। জীবন ও যুগভিত্তিক সাহিত্যপাঠের অন্যতম প্রধান তাত্ত্বিক এক অর্থে যেমন এডওয়ার্ড সাঈদ, আরেক অর্থে নব্য ইতিহাসবাদের জনক অধ্যাপক স্টিফেন গ্রিনব্ল্যাট। ২০১৭ সালে গ্রিনব্ল্যাট একটি গ্রন্থ প্রকাশ করেন যেটির শিরোনাম দ্য রাইজ এ্যান্ড ফল অব এ্যাডাম এ্যান্ড ঈভ। বইটি মূলত কী করে জেনেসিস এবং বাইবেল কথিত আদম এবং হাওয়া ধর্মীয়–পুরাণ থেকে বাস্তবে রূপ পেতে পেতে ক্রমশ অগ্রসরমান বৈজ্ঞানিক খোঁজের আলোকে অবাস্তব এবং অপসৃয়মান যুগলে পরিণত হয় তারই তীক্ষ্ন নির্ভরযোগ্য বর্ণনা। এ বইটিতে গ্রিনব্ল্যাট মিল্টনের মহৎ সৃষ্টি প্যারাডাইস লস্ট আলোচনায় আনতে গিয়ে বলেন যে মিল্টনের নিজের জীবনে স্ত্রীর সঙ্গে নানা পর্যায়ের মান–অভিমান, বিগ্রহ, গ্রহণ–বর্জন–গ্রহণ সম্পূর্ণরূপে ছায়া ফেলেছে তাঁর আদম এবং হাওয়ার দাম্পত্যজীবন চরিত্রায়ণে।